Erediens - 25 Julie 2021 - 'N GEMEENTE IN AFRIKA VIR DIE HELE WÊRELD
'n Vals vertroue op die tempel
1 Dit is die woord wat van die Here tot Jeremia gekom het: 2 Gaan staan in die poort van die huis van die Here en roep daar hierdie woorde uit: Al julle Judeërs wat by hierdie poorte ingaan om die Here te dien, hoor die woord van die Here!
3 So sê die Here die Almagtige, die God van Israel: Maak julle lewe en julle dade reg, dat Ek julle kan laat bly in hierdie land. 4 Moenie julle vertroue stel in leuens nie. Julle sê: "Ons is veilig! Dit is die Here se tempel, dit is die Here se tempel, dit is die Here se tempel!" 5 Maak liewers julle lewe en julle dade reg. Doen aan mekaar wat reg is, 6 moenie vreemdelinge, weeskinders en weduwees onreg aandoen nie, moenie mense onskuldig om die lewe bring in hierdie land nie en moenie ander gode dien nie. Dit sal onheil oor julle bring. 7 As julle aan My gehoorsaam is, sal Ek julle in hierdie plek laat bly, in hierdie land wat Ek vir altyd aan julle voorvaders gegee het. 8 Julle vertrou op leuens wat julle niks gaan baat nie. 9 Julle kan mos nie steel, moor, egbreuk pleeg, vals ede aflê, wierookoffers vir Baäl bring, ander gode dien vir wie julle glad nie ken nie, 10 en My dan ook nog in hierdie tempel wat na my Naam genoem is, kom dien en sê: "Ons is veilig" nie! En dan gaan julle maar voort met al hierdie gruwelike dinge! 11 Het hierdie huis wat na my Naam genoem is, vir julle 'n rowerspelonk geword? Ek het gesien wat julle doen, sê die Here.
12 Gaan na Silo toe, na die plek waar Ek voorheen my Naam laat woon het, gaan kyk wat Ek aan hom gedoen het oor die sonde van my volk Israel. 13 Julle het al hierdie dinge gedoen, sê die Here. Ek het vroeg en laat met julle gepraat, maar julle het nie geluister nie; Ek het julle geroep, maar julle het nie geantwoord nie. 14 Daarom gaan Ek met hierdie huis wat na my Naam genoem is, en waarin julle julle vertroue stel, en met hierdie land wat Ek aan julle en aan julle voorvaders gegee het, net so maak soos Ek met Silo gemaak het. 15 Ek sal julle verwerp soos Ek julle broers, die hele nageslag van Efraim, verwerp het.
Almal van ons was al oorgerus oor verskeie redes in ons lewens. oorgerustheid ontstaan as gevolg van 'n selfvertroue wat gekoppel is aan verwaend wees.
In hierdie teks sien ons dat die volk van God verwaend geraak het. Hul vertroue was daarin dat hulle die regte dinge doen, maar nie meer vir God ken nie. Hulle is oorgerus in hul vermoeëns om godsdienstige dinge te doen. Hulle dink dit gaan hull beskerm.
Ek en jy is as mense soms presies dieselfde. Ons is oorgerus omdat ons glo God sal altyd voorsien (wat Hy doen), maar daarom gee ons nie 100% in ons manier van leef nie. Ons maak Sy duur genade wat gratis is, goedkoop.
Ons moet nooit dink dat hierdie oorgerustheid ons sal red nie.
Geestelike groei kom van 'n diepe navolg van Christus. Mense wat oorgerus is in hul geloof, het reeds gestagneer in hul geloof.
Dawid Bosch skryf in een van sy boeke dat ons "spirituality of the raod" moet ontwikkel en kweek. In hierdie spiritualiteit is ons konstant besig om te beweeg, nie om stil te staan nie.
Die volk is nie meer aan die beweeg nie. Hulle het gemaklik geraak. Hulle is ongeerg daaroor om God werklik te leerken. Dis waarom dit vir hulle so maklik is om afgode te begin dien.
Vandag nog is dit die mens se probleem. Ons draai nie na God toe nie. Ons bly by onsself, gerus in hoe ons wil leef en ons wil doen, eerder as om te vra hoe Hy wil hê ons moet beweeg.
Jesus sê vir Thomas: "Ek is die weg, die waarheid en die lewe..."
Jesus sê nie dat Hy 'n bestemming is nie. Hy is eerder die weg deur wie ons kan leef, deur wie ons kan beweeg. Sy teenwoordigheid gee vir ons die deursettingsvermoë om aan te hou om te beweeg.
Mag jy vandag beweeg in Jesus, en deur Jesus. Mag jy nooi oorgerus raak oor Sy teenwoordigheid nie, en mag jy werklik die lewe in oorvloed geniet.